Polisieman in oog geskiet tydens jaagtogŉ Polisiebeampte is Donderdagoggend in die oog geskiet gedurende ŉ jaagtog met vermeende rowers in Norkem Park, Kempton Park. ŉ Polisiewoordvoerder, lt kol Lungelo Dlamini, sê die konstabel is in ŉ ernstige toestand in die hospitaal. Hy sê die polisie het vyf vermeende rowers agternagesit toe hulle op die polisie begin skiet het. ŉ Skietgeveg het tussen die polisie en die vermeende rowers uitgebreek waartydens die konstabel in die oog getref is. Die vyf vermeende rowers het glo ŉ gesin in die area beroof en aangehou voor hulle met juweliersware en selfone gevlug het. Niemand is nog in hegtenis geneem in verband met die voorval nie.